Елитният имот е приятна емоция
Г-н Стоянов, наскоро получихте приз на конкурса Най-добър проект. Бихте ли представили награденият проект? 

Porto Paradiso е елитна сграда от ваканционни апартаменти, оборудвана с чудесни екстри. Разположена е на последния свободен парцел на яхтеното пристанище „Марина Диневи", първа линия море и плаж. За нас това е най-престижната локация по българското Черноморие. Проектът се реализира от строителния предприемач Иван Найденов, а цялостната концепция и идеи използвани в проекта са дело на нашата компания ЛУКС ИМОТИ. Имахме възможност да развием един комплекс от ваканционни жилища, който отразява нашето и на нашите клиенти разбиране за морски лукс и удобства. Смятаме, че проектът Porto Paradiso е едно достойно попълнение в изключително елитната локация на „Марина Диневи" в курорта Свети Влас.

Вашата агенция е специализирана в маркетинга и продажбите на луксозна недвижима собственост в България и чужбина. Как се развиваше агенцията във времето? Може би вече звучи банално, но засегна ли ви кризата?

ЛУКС ИМОТИ е брандът за елитна недвижимост на нашата компания майка Бългериан Пропертис. Стартирахме бизнеса си с луксозни имоти в началото на 2007 година. Успяхме да го развием относително бързо и заехме подобаващо място сред най-успешните компании за недвижими имоти в България. Тъй-като работим само във висок-среден и висок сегмент, нашите услуги са най-търсени в големите градове на страната София, Варна, Пловдив, Бургас, както и водещите ни курорти.

Един от най-засегнатите от кризата сектори в икономиката са недвижимите имоти. Всички бизнес-контрагенти, които работят в този сектор усещат негативното й въздействие. Разбира се ние не сме изключение и се наложи да преструктурираме компаниите си за да сме в състояние да работим в трудните икономически условия. Луксозният сегмент при имотите е най-вече засегнат в частта брой сключени сделки и не толкова по отношение на падане на цените. През последните месеци се доказа, че елитните имоти държат цена и продавачите трудно се склоняват да я свалят. При най-високия клас имоти не се забелязва никакво понижение на цените, макар, че и там сделки се сключват рядко. Смятам, че това е напълно в реда на нещата и такова е положението по целия свят. Нека да използвам тази възможност за да информирам вашите читатели, че сега на пазара има добър избор от качествени имоти в добри локации, предложени на изключително разумни цени. Само сега има благоприятни възможности да се придобие качествен имот, за който хората са си мечтали преди. Нека не пропускат този шанс.

Радвам се, че през последните години развихме успешно проектите си, както и двата ни бранда Бългериан Пропертис и ЛУКС ИМОТИ. Това сега дава плодове и макар, че продажбите ни са паднали значително в сравнение с предните години, аз смятам, че ще ние ще успеем да се приспособим към новата среда и да продължим да обслужваме клиентите си, защото те имат нужда от нас.

До колко рискова е в момента инвестицията във висок клас имоти?

Инвестицията в елитен имот винаги е била добро решение за заможни хора, които търсят нискорисков актив, в който да инвестират парите си. Повечето наши клиенти гледат на покупката на елитен имот най-вече като инвестиция в себе си и в най-близките си хора. Те не купуват само актив, а най-вече начин на живот и приятни емоции. Това е безценно! Да осигуриш качествена среда на живот за себе си и най-близките си хора е нещо, което не може да се измери с пари, дори и в сегашните условия на криза. Нашите клиенти са успели хора, за които е важно да живеят или работят при най-добри условия, ето защо смятам, че инвестицията в елитен имот е на практика нискорискова и цените на истински елитните имоти не падат през времето.

Трябва да отбележа и един важен факт - кризата засяга строителството на зелено, поради което много проекти са замразени или никога няма да стартират. През следващите 10 години аз не очаквам, че у предприемачите ще има мотивация да стартират ново строителство така масово както беше до миналата година. Това означава, че броят на елитните имоти у нас ще остане изключително малък на фона на всички други имоти в ниските класове. Ето защо търсенето им ще остане стабилно и собствениците им могат да бъдат спокойни за инвестицията си.

Какви са представите на българина за лукса и в частност за луксозния имот?

Активният българин е интелигентен и модерен човек. Той се развива непрестанно и мога да кажа, че не изостава от последните тенденции в разбирането за лукс налагащи се в западните общества. Българинът пътува по света, интересува се и определено разбира от луксозни имоти. Строителните предприемачи у нас също придобиха опит през последните години и бяха построени добри образци на елитни сгради. За съжаление световната криза попари устрема на строителите към развитие на луксозни проекти. След реализирането на построените вече елитни сгради и комплекси, смятам, че ще са нужни между 5 и 10 години, за да се възстанови доверието и да продължат да се строят нови имоти във високия сегмент.

Какво е характерно за строителството и за реализацията на този сегмент?

До голяма степен постановката се промени през последните 9 месеца. Преди беше нормално една елитна сграда да бъде разпродадена още на етап строителство. Сега нещата са коренно различни. Предприемачите, които са решили да развиват елитни имоти, следва да са наясно, че трябва първо да за завършат проекта, а чак след това да разчитат на продажби и то с бавни темпове. Освен това малкото останали купувачи с пари в брой, са изключително взискателни към качеството, сроковете и цените. Определено в момента е трудно да се строи без наличие на собствено финансиране. Бих препоръчал на играчите на този пазар да си направят много добре сметката и ако един подобен проект не е по силите им просто да не го стартират.

Извън нашия пазар къде другаде оперирате?

ЛУКС ИМОТИ има добри позиции и на руския пазар. За съжаление той също е засегнат от кризата, но все пак значителен брой от купувачите, които оценят достойнствата на българския елитен имот са именно от Русия. Още повече, че елитните имоти в България и услугите за техните собственици са няколко пъти по-евтини от подобни в утвърдените световни дестинации.

Вашата краткосрочна прогноза за пазара на имоти и в частност за луксозния сегмент?

Не бих се наел да направя еднозначна прогноза за пазара. Той ще се влияе най-вече от развитието на световната икономическа криза и ще започне да се възстановява поне година след успокояването й. Със сигурност обаче бум в имотите няма да има скоро. Регулациите на финансовите пазари в бъдеще ще са сериозни, кредитирането ще е възможно само след доказване на достатъчно доход, а покупките на имоти на зелено ще са по-скоро изключение. Всеки ще си направи адекватни поуки от случващото се сега и аз съм убеден, че в бъдеще на пазара ще останат само най-сериозните компании, които наистина държат на ангажиментите си и могат да осигурят конкурентна цена. Пазарът ще работи за потребителите, които ще имат достъп до изгодни оферти и качествено обслужване.

В сегмента на елитните имоти предвиждам задържане на цените на сегашните им нива и запазване на относително малък брой на сключените сделки. Най-елитните имоти и такива в уникални локации ще продължат да поскъпват дори и тази година в рамките на 10% годишно. Стартирането на нови проекти в луксозния сегмент ще е лимитирано и по-скоро очаквам там пазарът да се движи основно от препродажби на готови имоти. Мисля, че това е сегментът от пазара, който първи ще достигне до баланс на търсенето и предлагането, поради относително малкия брой на елитни имоти на пазара. 
по материали на http://www.imotite.com/